‹‹ማህበረሰቡ ኮቪድ 19ን አስመልክቶ መንግሥት የሚለውን ተግባራዊ   አለማድረጉ ሁኔታውን አስፈሪ ያደርገዋል›› – ፕሮፌሰር ብርሃኑ ነጋ  የኢዜማ ፕሬዚዳንት
አዲስ አበባ፡- ‹‹ማህበረሰቡ መንግሥት፣ የጤና ባለሙያዎች እና ሳይንቲስቶች ኮቪድ 19ን አስመልክቶ የሚነግሩትን ተግባራዊ አለማድረጉ እና ወረርሽኙን እንደከባድ ጉዳይ አምርሮ አለመውሰዱ ሁኔታውን በጣም አስፈሪ ያደርገዋል›› ሲሉ የኢዜማ ፕሬዚዳንት ፕሮፌሰር ብርሃኑ ነጋ ተናገሩ።
የኢትዮጵያ ዜጎች ለማህበራዊ ፍትህ ፓርቲ (ኢዜማ) ፕሬዚዳንት ፕሮፌሰር ብርሃኑ ነጋ ከአዲስ ዘመን ጋዜጣ ጋር በነበራቸው ቆይታ እንደተናገሩት፤ ማህበረሰቡ ከሳይንስ ይልቅ እምነቶች ላይ በማተኮር ብዙ ሰው እስኪሞት ድረስ፤ በዓይኑ እስኪያይ መጠበቁ ወረርሽኙን እያስፋፋ የሚያዘው ሰው ቁጥር ብዛት እንዲጨምር ያደረጋል። የወረርሽኙ መጨመር የሚነካቸው ዘርፎችን ስለሚያበዛ፤ የኢኮኖሚውን ጉዳት የበለጠ ያከፋዋል። 
‹‹የቫይረሱን ባህሪ ጥቅል በሆነ መልኩ ልማዱን መግለጽ አይቻልም። ገና ያልታወቁ ተለዋዋጭ ጉዳዮች አሉ። ቀነሰ ሲባል መልሶ የሚጨምርበት ሁኔታ አለ›› በማለት የተናገሩት ፕሮፌሰር ብርሃኑ፣ የኢኮኖሚው ጉዳት የሚወሰነው ወረርሽኙ ምን ያህል ጊዜ ይቆያል? ምን ዓይነት የኢኮኖሚ ዘርፎችን ይጎዳል? የሚለው ከታወቀ በኋላ መሆኑን አብራርተዋል። 
እንደፕሮፌሰር ብርሃኑ ገለጻ፤ ወረርሽኙ የተከሰተው ከምርት ጊዜ በፊት በመሆኑ እና በገጠር በሽታው ገና በደንብ ባለመግባቱ የእርሻው ክፍለ ኢኮኖሚው አልተነካም። ጉዳቱ በዚሁ የሚቀጥል ከሆነ በገጠሩ ክፍል ወረርሽኙ ከተስፋፋ ግን የሚቀጥለው ዓመት የእርሻ ምርት ላይ መስተጓጎል ሊያጋጥም ይችላል። እርሻ ለኢትዮጵያ ትልቅ የኢኮኖሚ አካል በመሆኑ ጉዳቱም የከፋ ይሆናል።
ህብረተሰቡ የጤናውን ዘርፍ ባለሙያዎች የሚሰጡትን ምክር ማዳመጡ የኢኮኖሚውን ጉዳት የሚቀንስ ቢሆንም፤ ተወደደም ተጠላ የኢትዮጵያ ኢኮኖሚ በተወሰነ ደረጃ ከውጭው ኢኮኖሚ ጋር የተያያዘ በመሆኑ ጉዳት እንደማይቀር ማስታወስ እንደሚያስፈልግም አመልክተዋል። 
‹‹ስለወረርሽኙ ሲነሳ የውጭ ምንዛሬ ጉዳይ የሚያመጣው ተፅዕኖ በጣም ከባድ እና ከሌላው ጉዳት የበለጠ ነው›› በማለት ተናግረው፤ ቀውሱ ዓለም አቀፋዊ ስለሆነ የኢትዮጵያ ዋና ዋና የውጭ ምንዛሪ ገቢዎች አደጋ ላይ መሆናቸውን አብራርተዋል። ወደ ውጭ የሚላከው ዕቃ ምንም ዕድገት ያላሳየ ከመሆኑም ባሻገር በፊት የሚላኩት እንደአበባ እና አትክልት የመሳሰሉት ምርቶች በቫይረሱ ምክንያት የውጭ አገራት ገበያ መቀዛቀዝ በመኖሩ ከዚያ የሚገኘውን የውጭ ምንዛሪ ይቀንሰዋል›› ብለዋል።
እንደ እርሳቸው ገለጻ፤ በውጭ ያሉ ብዙ ኢትዮጵያውያን የሚሠሩት በአገልግሎት ዘርፍ ላይ ነው። ታክሲ መንዳት ወይም የሆቴል አገልግሎት ላይ የሚሠሩ ናቸው። እነዚህን የመሳሰሉ የአገልግሎት ዘርፎች ደግሞ በበሽታው በመጎዳታቸው ብዙዎቹ ከሥራ ይቀነሳሉ። ስለዚህ ውጪ ያሉ ኢትዮጵያውያን ለቤተሰቦቻቸው እና ለዘመዶቻቸው የሚልኩት ገንዘብ የሚቀንስበት ሁኔታ ይፈጠራል። 
በአገልግሎት የሚገኘው የውጭ ምንዛሬ የኢትዮጵያ አየር መንገድ የሚያስገኘውን ገንዘብ ጨምሮ በሌሎችም ተቋማት የሚገኘው ገንዘብ ከመቀነሱም ባሻገር፤ የውጭ ዕርዳታ እና ብድር ላይም ሀብታም አገሮች በተለየ መልኩ ድጋፍ ካላደረጉ ፍሰቱ ሊቀንስ ይችላል ብለዋል። ስለዚህ እየተደመረ ሲቀንስ አጠቃላይ የውጭ ምንዛሪ ፍላጎት ግኝቱ እየቀነሰ ወጪው ግን በዚያው ልክ አለመቀነሱ ሌላው ችግር መሆኑን ተናግረዋል። 
በ500 ሚሊየን ዶላር የምግብ ዘይት ከውጭ እንደሚመጣ፤ ስንዴ ሳይቀር በውጭ ምንዛሪ እንደሚገዛ ያስታወሱት ፕሮፌሰር ብርሃኑ፣ እንደነኚህ ያሉ አስፈላጊ ምርቶች በአገሪቱ በበቂ መጠን ካለመመረታቸው ባሻገር የቫይረሱ ስርጭት ሰፍቶ አርሶ አደሩ ድረስ ከገባ የከፋ ኢኮኖሚያዊ ችግር የሚያጋጥም መሆኑንም አብራርተዋል። 
ነገር ግን ማህበረሰቡ የመንግሥትን ትዕዛዝ አዳምጦ መተባበር ከቻለ፤ የዓለም ሁኔታው ተሻሽሎ የውጭ ንግድ እንቅስቃሴው በፊት በነበረው መልኩ እስከሚመለስ እና የዓለም ህዝብ እንደበፊቱ መንቀሳቀስ እስከሚጀምር ጉዳቱ ቀጣይነት ቢኖረውም፤ የጉዳት መጠኑ የከፋ እንዳይሆን እንደሚያግዝ ገልጸዋል። እንዲያም ሆኖ ኢትዮጵያ በሚቀጥለው አንድ ዓመት ውስጥ ሙሉ ለሙሉ ወደ ነበረችበት ቦታ ትመለሳለች ብሎ ለመገመት እንደሚያዳግታቸው ተናግረዋል። 
የቫይረሱን ስርጭት ከኢኮኖሚው ጋር በማስተሳሰር ከፕሮፌሰር ብርሃኑ ነጋ ጋር ያካሄድነውን ቃለ ምልልስ በገጽ 10 ይመልከቱ።
አዲስ ዘመን ግንቦት 13/2012 ምህረት ሞገስ